TWPC โชว์ไตรมาส 2 กวาดรายได้ 1.7 พันลบ. มั่นใจครึ่งปีหลังโตต่อ แม้รับผลกระทบ “โควิด”
TWPC โชว์ไตรมาส 2 กวาดรายได้ 1.7 พันลบ. มั่นใจครึ่งปีหลังโตต่อ แม้รับผลกระทบ “โควิด”
10 ส.ค. 2563

นายโฮ เรน ฮวา ประธานเจ้าหน้าที่บริหารและกรรมการ บริษัท ไทยวา จำกัด (มหาชน) หรือ TWPC เปิดเผยว่าผลการดำเนินงานของบริษัทและบริษัทย่อยในไตรมาส 2/63 มียอดขายรวม 1,708  ล้านบาท เพิ่มขึ้น 10% เทียบกับไตรมาส 1/63 บริษัทได้รับออเดอร์แป้งมันสำปะหลังอย่างต่อเนื่องหลังสถานการณ์โควิดเริ่มคลี่คลาย  ขณะที่ยอดขายรวมในช่วงครึ่งแรกของปี 2563 อยู่ที่ 3,258 ล้านบาท ลดลง 10% เมื่อเทียบกับช่วงเดียวกันของปีที่ผ่านมา ทั้งนี้ บริษัทฯและบริษัทย่อยมีอัตรากำไรขั้นต้นอยู่ที่ 18% เพิ่มขึ้น 1% เมื่อเทียบกับช่วงเดียวกันของปีที่ผ่านมา บริษัทมีกำไรสำหรับช่วงครึ่งปีแรก 73 ล้านบาท เพิ่มขึ้น 12% เมื่อเทียบกับช่วงเดียวกันของปีที่ผ่านมา
“สถานการณ์โควิด-19 ที่เริ่มคลี่คลาย ส่งผลให้ตลาดส่งออกมันสำปะหลังในตลาดต่างประเทศฟื้นตัวโดยเฉพาะในประเทศจีนและไต้หวัน ซึ่งเป็นตลาดส่งออกหลักของบริษัทฯ ในขณะที่กลุ่มธุรกิจอาหารที่ขายวุ้นเส้นและเส้นก๋วยเตี๋ยวเป็นหลักยังโตต่อเนื่อง 11%. ในไตรมาสที่ 2 หรือ 9% ใน ช่วงครึ่งปีแรกของปี 2563 อีกทั้งในช่วงที่ผ่านมาได้มีการไปจัดตั้งสำนักงานขายที่ประเทศอินโดนีเซีย โดยปัจจุบันอยู่ระหว่างการทำการตลาด คาดว่าภายในช่วงครึ่งหลังปี 2563 จะได้รับออเดอร์เข้ามาเพิ่มขึ้น” นายโฮ เรน ฮวา กล่าว
ประธานเจ้าหน้าที่บริหารกล่าวต่อว่า แนวโน้มผลการดำเนินงานในช่วงครึ่งปีหลังคาดว่าจะเติบโตอย่างแข็งแกร่ง เนื่องจากเป็นสินค้าที่เกี่ยวข้องกับการอุปโภคและบริโภค ซึ่งมีความสำคัญต่อการดำรงชีวิต ความต้องการบริโภคยังมีการขยายตัวเพิ่มขึ้นอย่างต่อเนื่อง
ทั้งนี้ ในปัจจุบันบริษัทฯมีโรงงานผลิตแป้งมันสำปะหลัง 8 แห่ง ประกอบด้วยในประเทศ 6 แห่ง และเวียดนาม 2 แห่ง กำลังการผลิตแป้งรวมเฉลี่ยอยู่ที่ 510,000 ตันต่อปี โดยมีอัตราการใช้กำลังผลิตเฉลี่ยอยู่ที่ 60 – 70% ของกำลังการผลิตรวม ส่วนธุรกิจอาหารปัจจุบันมีกำลังการผลิตรวมอยู่ที่ 27,000 หมื่นตันต่อเดือน จากโรงงานในไทย 1 แห่ง และเวียดนาม 1 แห่ง